Al Sr. José Juan Bataller Rodríguez, alcalde d’Alfauir. 
Ajuntament d’Alfauir, Plaça d’Espanya, 1, 46725. València.


Sr. ____________________, amb DNI ________________ en nom i representació de l’associació __________________________(o a títol personal si és el cas), amb domicili a efectes de notificació al carrer ___________________ de _________________, amb el correu electrònic _________________________________ a efectes de notificació digital i telèfon de contacte_________________________.

AL·LEGACIONS A L’HOMOLOGACIÓ DEL SECTOR NORD ALFAUIR I AL PLA ESPECIAL DE PROTECCIÓ DEL SECTOR NORD ALFAUIR
El monestir de Sant Jeroni de Cotalba va ser incoat com a de Bé d’Interés Cultural el 1983 i mereix una protecció absoluta per tal de preservar-lo per a les futures generacions, tal com després de més de sis segles ens ha arribat a nosaltres. Els documents aprovats inicialment i actualment en exposició pública per l’Ajuntament d’Alfauir, Homologació del Sector Nord Alfauir i Pla Especial de Protecció del Sector Nord Alfauir, encarregats a un equip redactor encapçalat i signat per l’arquitecte José Manuel Barrera Puigdollers, presumptament destinats a la preservació de Sant Jeroni, presenten un seguit de deficiències, errors i incongruències que passem a exposar a continuació. Per aquest motiu comparesc en aquest tràmit en representació de Saforíssims Societat Literària dins del període establert i formule les següents al·legacions als esmentats instruments de planejament.
EXPOSE
PRIMERA. Sant Jeroni de Cotalba, a més del seu valor històric, artístic, arqueològic, arquitectònic, i etnològic té un extraordinari valor des del punt de vista literari pel fet de ser l’edifici que alberga la cripta amb les restes funeràries de la família March. Ausiàs March és una figura de rellevància universal per ser el gran renovador de la poesia medieval en “deixar a part l’estil dels trobadors”. La seua obra excel·leix entre tota la poesia europea, no de bades el segle XV es considera el Segle d’Or de les nostres lletres. A més, va contribuir decisivament a modernitzar la poesia castellana en el pas de l'edat mitjana al Renaixement, ja que va exercir una clara influència en la poesia d’autors com Juan Boscán, Garcilaso de la Vega, Gutierre de Cetina, Fernando de Herrera i Jorge de Montemayor. Alguns estudiosos, com López Casas, creuen apreciar també la influència de March, de manera més indirecta, en Francisco de Quevedo. 
En la cripta es van trobar les despulles funeràries de Pere March, pare d’Ausiàs i poeta així mateix d’un gran prestigi literari. També les d’Isabel Martorell, esposa d’Ausiàs i germana de Joanot Martorell, autor de Tirant lo Blanch, la gran novel·la cavalleresca que Cervantes va lloar dins del Quixot, destacant les seues qualitats literàries. I molts altres membres del llinatge March. A més, a la cripta hi havia restes materials d’aixovar, medalles, rosaris, tot d’indubtable interés cultural. Aquestes despulles funeràries i tots els béns mobles pertanyents a la cripta, són part integrant del BIC i han de rebre la protecció corresponent.
Per altra banda, cal posar en relleu que les despulles funeràries formen part del llegat d’Ausiàs March, un llegat que té, a més del caràcter material, un caràcter de bé cultural immaterial com a expressió de les tradicions del poble valencià i que  potencien l’ús del valencià, tal com s’expressa en l’article 1 de la llei de Patrimoni cultural valencià. 
Per tots aquests motius, Sant Jeroni de Cotalba és un dels més destacats referents vinculats al patrimoni bibliogràfic i a la literatura, amb un gran potencial com a recurs cultural i turístic i encara pendent de posada en valor per al gaudi de la ciutadania. Però, a hores d’ara la cripta està buida, les despulles estan a la Universitat de València fora del seu àmbit. Tampoc s’ha previst de cara al futur mesures de preservació i de posada en valor. A l’església, on hi ha la cripta, se li ha donat una protecció PARCIAL i s’hi ha autoritzat obres de Rehabilitació que de cap manera garanteixen l’adequada protecció ni la conservació. No hi ha cap garantia que aquestes restes tornen al seu lloc d’origen i reben la protecció patrimonial que es mereixen, com a element patrimonial fonamental de la cultura valenciana i com a part del BIC. 
En el Pla Especial de Protecció en cap lloc es fa referència a aquestes despulles i aixovar com a béns patrimonials, ni s’aporten informes sobre els seus valors materials ni immaterials, ni es cataloguen. El PEP ignora la importància de Sant Jeroni de Cotalba com a gran referent de la nostra llengua, cultura i identitat valencianes i oblida el llegat dels March, deixant-lo en greu perill de pèrdua irremeiable.  Aquest error flagrant s’ha solucionar inexcusablement.

SEGONA. Segons diu l’article 47 de la Llei 4/1998 de PCV, els equips redactors han de ser pluridisciplinars i han de participar-hi, necessàriament, titulats superiors en les disciplines d’arquitectura, arqueologia, història de l’art i etnologia o antropologia. L’equip redactor d’aquest PEP no integra cap historiador de l’art, ni especialistes en arqueologia medieval, tant del període andalusí com del període feudal, ni historiadors especialitzats en l’edat mitjana i moderna. Tampoc historiadors de la literatura. Aquesta carència ha ocasionat mancances importants en el PEP. En conseqüència, les referències històriques, presenten grans llacunes d’informació i molts errors de caràcter historiogràfic que cal corregir. Tot plegat denota un gran desconeixement de la història valenciana en general i en particular de l’edifici. Aquesta forma matussera i gens rigorosa de tractar els temes històrics demostra una incapacitat de l’equip redactor a l’hora de valorar correctament el monestir des del punt de vista històric i estilístic. 

TERCERA. Una altra mancança greu del catàleg del PEP és que no s’ha catalogat ni protegit aquells elements del monestir que no són arquitectònics: escuts, panells ceràmics, làpida fundacional, fonts, sòcols i paviments ceràmics, la pintura mural de Nicolau Borràs. Alguns estan  protegits per la disposició addicional primera de la Llei 4/1998 de Patrimoni Cultural Valencià. Tampoc s’ha catalogat els béns mobles que hi ha al monestir.

QUARTA. Els graus de protecció general aplicats als diferents elements catalogats al PEP són excessivament baixos, i no protegeixen ni garanteixen la conservació dels valors patrimonials. Tot el  monestir en totes les seues parts i dependències té valors històrics, artístics i arquitectònics o arqueològics que requereixen la seua conservació i són de caràcter material. Els components impropis són pocs (ja que, fins ara, l’edifici s’ha intervingut amb cura i s’han respectat bastant els seus valors). De tot plegat s’infereix que la protecció que els correspon seguint la legislació vigent ha de ser INTEGRAL. No obstant això, només hi ha 10 fitxes amb Integral, la majoria són de protecció Parcial. Quines parts són les que es poden desprotegir davant d’una pràctica absència de components impropis?
	La protecció Parcial, Ambiental i Tipològica que s’ha aplicat al 80% de les fitxes del catàleg de béns patrimonials, deixa una via ampla, lliure i fàcil per a fer una profunda transformació a conveniència del nou ús “Terciari Hoteler” mentre els valors patrimonials queden desprotegits i en risc de destrucció irremeiable.
	
CINQUENA. Els tipus d’actuació establerts a les fitxes del catàleg no garanteixen de cap manera la conservació dels valors patrimonials perquè s’han minimitzat les actuacions de Manteniment i de Restauració a favor de la Rehabilitació generalitzada. El manteniment i la restauració s’han rebutjat, no perquè no hi haja elements o edificacions que pels seus valors i estat la requerisquen, sinó perquè es considera que la funció d’aquests elements no acoblarien amb la nova funció prevista (hotelera).
S’ha fet una “aplicació específica” dels tipus d’actuació definits a LRLOTUP segons la qual, tant si les edificacions del monestir estan en perfecte estat com si presenten deficiències, queden absolutament subordinades a l’ús Terciari Hoteler, amb la qual cosa es dinamita l’esperit de la Llei de Patrimoni. Dit d’una altra manera, la Rehabilitació té per objectiu dotar l’arquitectura “de un uso adicional general”, i no preservar els valors patrimonials del monument. 

SISENA. En la fitxa C.7-BIC-PGP es considera element impropi tot allò que va aportar la reforma neoclàssica del refectori i també la reforma del segle XIX. Aquesta idea de considerar que només el gòtic és un estil apropiat, per ser el primer, i menysprear la resta d’estils, és molt qüestionable i posa en evidència una estretor de mires i una incomprensió envers l’arquitectura i el llegat històrics. El monestir presenta diversos estils, testimoni de la seua evolució secular, i és aquesta diversitat la que configura la seua identitat. Tots aquests elements tenen valor patrimonial.

SETENA. En el Pla Especial de Protecció, com també en l’Homologació, es reclama per a la ZRP-PC (el complex monàstic) una nova qualificació de Terciari Hoteler, condicionada a l’autorització per part de la Conselleria de Cultura de projecte singular d’acord amb l’article al art.39.2.b) de LPCV modificada.
Aquesta petició s’aparta clarament d’allò que la legislació de patrimoni estableix de forma ordinària per a la preservació dels BIC’s . Si aquest PEP tinguera per prioritat la preservació del monument, no caldria un projecte singular.
Per quin motiu s’hauria de concedir aquesta autorització singular? 
—El projecte d’ús terciari hoteler no millorarà de cap manera la relació del monument amb l’entorn territorial, en tot cas, pot empitjorar-lo tal com es planteja en el PEP.
—Tampoc s’evitarà usos degradants perquè els usos actuals del monestir són molt dignes, i aquest usos afavoreixen un ritme de consolidació que permet la conservació dels valors patrimonials i la conservació de la identitat del monestir.
—No es pot considerar una actuació d’interés general sinó exclusivament privat i en benefici únicament dels propietaris i de l’empresa interessada en l’operació. En canvi, la ciutadania perdrà els valors patrimonials i el dret de gaudir-los.
—No es pot tampoc considerar un projecte singular rellevant, ja que pot suposar la desaparició de bona part dels valors culturals de Sant Jeroni a causa de la rebaixa dels nivells de protecció introduïts en aquest PEP. A més, la minimització d’obres de manteniment i restauració per afavorir la rehabilitació hotelera permet introduir canvis dràstics, que encara dificulten més la conservació dels valors històrics i artístics si no els destrueixen. Tot això, junt amb l’oblit i perjudici del patrimoni vinculat al llegat material i immaterial dels March.
Encara més preocupant és el que diu el PEP a la pàgina19, que el projecte requerirà edificacions incompatibles amb els valors patrimonials del monument, i es pretén construir-les dins de l’àmbit de protecció patrimonial, en un espai que no és urbanitzable i que el PEP ha requalificat per a poder-les fer si se’ls concedeix el “projecte singular”. 
Aquesta és la mostra definitiva que aquest PEP posa en gran perill el futur del monestir de Sant Jeroni de Cotalba, i que no pot acollir-se a l’article 39.2.b, perquè el perjudici del patrimoni no pot considerar-se un projecte singular rellevant. Finalment, hi ha un perill ulterior. Si l’article 39.2b s’aplica al monestir de Sant de Cotalba, s’obri la porta per a concedir-lo a la resta de BIC’s que ho sol·liciten. No creiem que siga el més convenient ni ètic per a la conservació i gestió del patrimoni cultural valencià.
	Exposades aquestes al·legacions,

SOL·LICITE
U. Sant Jeroni de Cotalba requereix un Pla Especial de Protecció que realment tinga per objectiu la preservació del seu patrimoni cultural, la consolidació i l’acreixement dels seus valors de cara al futur, tal com diu la legislació vigent.

DOS. Demanem que els usos que s’autoritzen en el Pla Especial de Protecció siguen aquells que permeten la conservació, gestió i millora dels seus valors culturals per a benefici col·lectiu. 
 
TRES. Considerem un abús que  l’ús Terciari Hoteler vulga aplicar-se a tota la immensa àrea de 33.936,35 m2 que s’ha classificat com a Zona Rural Protegida Patrimoni Cultural. Aquest macrohotel tindrà un greu impacte en una zona rural i patrimonial. En tot cas, els usos hotelers haurien de limitar-se a aquells espais o dependències del monestir on les transformacions que requereix el canvi d’ús no perjudiquen els valors patrimonials de l’edifici que, com ja hem dit, s’han conservat de manera excepcional.
Per tant, demanem que, per tal de preservar els seus valors, les següents edificacions i dependències de Sant Jeroni es mantinguen al marge de l’ús terciari hoteler i continuen amb els usos que ja tenen actualment. En tot cas, cal que s’incoporen usos didàctics i museístics que permeten una gestió i un acreixement dels seus valors patrimonials de forma respectuosa. Les dependències i elements són: la torre de campanes, l’església, el grup edificatori format per accés, procura, barberia, cuina, cel·la prioral i torre, menjador de profundis, escala Arma Christi, escala gòtica d’accés, sala capitular (capella de la Mare de Déu de la Salut), almàssera, claustre superior i inferior, refectori, cel·les nobles sud i est, pati dels Tarongers amb cisterna i banys musulmans i “casona” d’accés. 

QUATRE. Demanem que no s’aplique a Sant Jeroni l’article 39.2.b ni s’autoritze cap projecte singular perquè, tal com s’ha plantejat en el PEP, perjudicarà els valors patrimonials de l’edifici amb les transformacions que requereix el canvi d’ús, i també amb la construcció d’edificacions i infraestructures no homologables amb el patrimoni cultural, és a dir, dissonants, que trencaran l’estructura arquitectònica, les característiques de l’ambient i la silueta paisatgístic. La legislació de patrimoni cultural s’ha d’aplicar de forma igualitària a tots els béns d’interés cultural, i no crear situacions de greuge comparatiu.

CINC. Elaboració d’un Catàleg de béns i espais protegits tal com exposa la llei 4/1998 de PCV i LRLOTUP, amb un equip redactor multidisciplinar que incorpore historiadors, historiadors de l’art i la literatura, arqueòlegs especialitzats en el període andalusí i feudal, competents en les múltiples àrees de coneixement que requereixen els diversos valors culturals que té el cenobi.

SIS. La realització d’estudis i informes previs al catàleg capaços d’explicar, identificar i interpretar tots els valors patrimonials del monument. Sant Jeroni té un interés excepcional pel fet d’albergar la cripta dels March i el seu llegat funerari, d’un inestimable valor històric i literari. Cal el retorn de les despulles dels membres dels llinatge al lloc on van ser soterrats. Els March, com a llinatge senyer de la cultura i la literatura dels valencians, mereixen un tractament singular, vinculat a la història del monestir i del seu fundador. Els seus valors materials i simbòlics poden fer de Sant Jeroni un centre privilegiat de la cultura i la memòria col·lectiva dels valencians i les valencianes.
A més, el llegat dels March té un valor immaterial com a expressió de la cultura valenciana i com a element de potenciació de l’ús del valencià. Cal estudiar, catalogar, protegir, i potenciar totes aquestes manifestacions culturals que converteixen el monestir en un espai idoni per a la musealització, la didàctica cultural i les exposicions de valors fonamentals de la cultura valenciana. Aquests usos didàctics, museístics i turístics no s’han tingut en compte en el PEP i cal incorporar-los.

SET. Afegir l’albereda com a element de valor patrimonial pel seu significat històric i simbòlic, i que siga considerada com a element integrant del BIC, vinculada a la creu de terme. Per tant, s’haurà de fitxar i protegir d’acord amb aquest valor patrimonial.

HUIT. Catalogació i protecció dels escuts i panells ceràmics exteriors i altres elements esmentats en la disposició addicional primera de la Llei 4/1998 de Patrimoni Cultural Valencià. Catalogació així mateix de la làpida fundacional i els panells ceràmics interiors. 

NOU. Estudi del conjunt de ceràmiques tan divers que té el monestir en paviments, sòcols i altres parts, per tal de catalogar-lo, protegir-lo in situ de cara a la seua conservació futura d’acord amb els seus valors culturals.

DEU. Inventari, estudi i catalogació dels béns mobles del monestir: peces ceràmiques o pictòriques, mobiliari, gerres, escuts, armes i altres elements. I la protecció de cara a la seua conservació futura d’acord amb els seus valors culturals. 

ONZE. Incorporació a la catalogació dels valors històrics i artístics (molt precaris i malinterpretats en aquest PEP) com a valors fonamentals del patrimoni cultural. Partint d’aquests valors, que es plantege una imatge del monestir respectuosa amb la seua diversitat estilística, producte de l’evolució secular, des d’una mirada positiva que accentue la rellevància del monument, i no al contrari. 
Els coneixements històrics i artístics  són fonamentals per a la correcta avaluació de les virtuts del monument, i imprescindibles per a evitar “depuracions artístiques” empobridores que només són producte d’una mirada reduccionista del llegat històric. 

DOTZE. Posar de manifest en les parts amb eficàcia normativa la voluntat de preservació del monument, únic objectiu legal d’un Pla Especial de Protecció. 
Aplicació dels nivells de protecció seguint les definicions establertes en el Model de fitxa de la LRLOTUP i aplicació de la protecció INTEGRAL a  tots els elements i espais que pels seus valors la requerisquen, com ara: la torre de campanes, l’església completa amb els cors, reresagrari i criptes, el menjador de profundis, l’escala Arma Christi, l’escala gòtica, l’almàssera, les cel·les nobles sud i est, la cel·la prioral, el refectori, els claustres inferior i superior complets, els banys musulmans, la cisterna de Maria Enríquez, el Pati dels Tarongers, la creu de terme gòtica, la font gòtica, la “casona” d’accés, el jardí romàntic i el jardí de frares (ja que pràcticament no tenen components irrellevants o impropis) i tota la resta d’elements i edificacions del cenobi els valors dels quals es presenten de manera generalitzada en l’element, cosa que implica que la majoria dels seus components principals tenen interès de cara a la conservació i, a més, posseeixen un caràcter material. Sols així es podrà assegurar la preservació real del monestir i la transmissió dels seus valors a les futures generacions.

TRETZE. Indicar quins són els elements a conservar i quins són els components considerats irrellevants o impropis en les fitxes del catàleg, especialment en els de protecció general PARCIAL, per tal d’assegurar que no s’actuarà de forma arbitrària amb ells i que es conservaran les parts amb valor patrimonial. 

CATORZE. El monestir no presenta cap part, espai o element arquitectònic, que no tinga components d’interés de caràcter material, per tant, les proteccions Ambientals i Tipològiques no són pertinents. Demanem una catalogació correcta dels béns de la Secció de Patrimoni Cultural i l’aplicació de nivells de protecció que s’ajusten als valors patrimonials reals.

QUINZE. Que s’autoritzen els tipus d’actuació adequats per a garantir la conservació dels valors patrimonials, seguint els nivells d’actuació descrits per LRLOTUP. Que s’autoritzen actuacions sols de manteniment i restauració en els béns de protecció Integral que hem assenyalat en la petició Dotzena. La Rehabilitació implica que sols es conserven unes parts i altres es condicionen per a canviar l’aspecte o funcionalitat. Aquest tipus d’actuació no es pot aplicar a espais o edificacions que tenen valors patrimonials en la gran majoria dels seus components, perquè les transformacions necessàries per adaptar-se al canvi d’ús suposarien la pèrdua dels valors dels components i que cal preservar.
Que els tipus d’actuació permesos en cada bé s’apliquen d’acord amb les definicions de la Fitxa de Catàleg Individual de la LRLOTUP, sense tergiversar-los amb interpretacions d’Aplicación específica. 

SETZE. Que tots els espais i dependències del monestir que s’han agrupat en una sola fitxa, encara que tenen identitat pròpia, cronologia històrica i característiques arquitectòniques i estilístiques diferenciades, es cataloguen individualment per a protegir-los adequadament, tal com hem exposat en l’al·legació Dotzena i Tretzena.

Finalment, sol·licite que es tinguen per presentades aquestes al·legacions, que siguen incorporades a l'expedient administratiu i que siguen examinades i valorades en la tramitació de l’Homologació i del Pla Especial de Protecció  abans de l'adopció de l'acord que corresponga.
Així mateix, sol·licite que se'm tinga per compareguda en el procediment a tots els efectes que legalment corresponguen.

A Gandia, 15 d’agost de 2026
Signatura

28

